המכון למצוות התלויות בארץ

המכון למצוות התלויות בארץ הוקם בשנת ה'תשנ"ד על ידי הרב שניאור זלמן רווח ועמד בנשיאות הרב עובדיה יוסף, ובפיקוחו של הרב שלמה משה עמאר בזמן היותו הרב הראשי לישראל.

ייחודיותו של המכון הוא, בידע המקצועי וההלכתי הרב שהוא צבר מהפן הבוטני והאנטמולוגי, בהקשר של כשרות והלכה ובמיוחד בהיבטים אקטואליים.

אגף ההוצאה לאור 
"אגף ההוצאה לאור" של המכון עוסק בהפקת ספרים ופרסומים תורניים לציבור הרחב על ידי רבני המכון. עד כה יצאו לאור בהוצאת המכון עשרות ספרים ומאות מאמרים במגוון תחומים הקשורים למצוות התלויות בארץ. המכון מפיק פרסומים לציבור הרחב, בשפה קלה ובהירה, כגון לוח לפירות ערלה, לוח זמנים לשמיטה, מדריך שמיטה לצרכן, מדריך שמיטה לחקלאי, והפקת חוברות הדרכה בתחום תרומות ומעשרות.

מחקר יישומי 
למכון קרן מעשרות לשירות הציבור הרחב. הקרן מטפלת בהפרשת תרומות ומעשרות ומאפשרת לחברים בה לקיים את מצוות ההפרשה בהידור. בבית המעשר מנויים מספר אלפי בתי אב המסתייעים בנושא חילול מטבע בעת הפרשת תרומות ומעשרות ובחילול קדושת רבעי, נתינת מעשר עני באמצעות חוזי הלוואה והסכמים עם העניים. ונתינת מעשר ראשון ללוי באמצעות חוזי הלוואה והסכמים עם הלוי.

מטרת המחקר המוצהרת, היא לסייע בכל תחום לפתור את בעיות ההלכה ובשילוב של המחקר המעשי להביא פתרונות לפני הגורמים הרלוונטיים.

דוגמה לכך היא: מציאת כנה לעץ האגס ללא מגבלות ההלכה.

פתרונות יצירתיים עבור משתלות כדי לחסוך שנת ערלה לחקלאי. ובשנה זו שהיא שנת השמיטה, המכון הוא מסייע לחקלאים בהתאם למגבלות ההלכה שיוכלו לגדל ולהתפרנס גם בשנה זו, אם באמצעות גידול במצעים מנותקים, ואם ביישום הפתרון ההלכתי הוותיק של שיווק תוצרת שהיא "אוצר בית דין".

רבים מהפרויקטים הגדולים של הכשרות בישראל, נולדו ביוזמת המכון, לוו והסתיימו בעזרת רבני ואנשי המקצוע של המכון, בין הפרויקטים ניתן למצוא:
 משתלות בפיקוח על ענייני ערלה.
 מציאת כנות מותרות להרכבה בעצים להימנע מאיסור כלאים.
 מחקר ארוך טווח לסיווג בוטני – הלכתי, לעצים סוב-טרופיים.
 מחקר על המלאכות המותרות והאסורות בשנת השמיטה.
 אופן גידול פטריות ללא חרקים.
 דגים ללא טפילים – בברכות הגידול בארץ ובחו"ל.
 דגים ללא טפילים – אופני העיבוד במדינות השונות בעולם ללא טפילים.
 מחקר על דג הרוטברש באיסלנד, על שיווקו ללא טפילים.
 עלי גפן מטורקיה ללא חרקים.
 אצות ים ללא חרקים.
 קמח מלא ללא חרקים - וללא צורך בניפוי.

בית מדרש ללימוד "זרעים" 
לצדו של המכון פועל בית מדרש ללימוד הלכתי של מצוות התלויות בארץ, בית המדרש נועד ללימוד עיוני והעמקת הידע והעניין בציבור בתחומי המצוות התלויות בארץ. במסגרת בית המדרש נלמדו ונחקרו סוגיות הלכתיות שהניבו מאות מאמרים וכמה ספרים בתחום מצוות הארץ. חלק נוסף של בית המדרש הוא כולל האברכים שמיקומו בעיר "אלעד" – שם עוסקים אברכים בלימוד העיוני של מסכתות שונות בסדר זרעים.

בהוצאת המכון

מבין הספרים בהוצאת המכון 
 אדרת אליהו - ביאורי סוגיות לאסוקי שמעתתא אליבא דהילכתא על מסכת ברכות
 משפטי שמואל - ביאורים והגהות על משניות סדר זרעים
 שש משזר - שאלות, תשובות ומאמרים על אורח חיים, יורה דעה
 ספר תולעת שני דיני חרקים במזון - בחי ובצומח
 ספר חובת הארץ - דיני מצוות הארץ, וההלכות הנוהגות בהתיישבות
 ספר חלקת השדה - שו"ת בנושאי מצוות התלויות בארץ
 יבולי שביעית - מדריך שמיטה לצרכן
 ספר תורת ערלה - חידושים וביאורים, חקרי הלכות ובירורי דינים בהלכות ערלה

קישורים חיצוניים 
 אתר האינטרנט הרשמי של המכון

מכוני מחקר תורניים